Folketing
2005-11-02

For det er muligt, at regionerne i starten vil være så pressede – det kan være med hensyn til behandling, det kan være medicinske patienter, det kan være kirurgiske patienter – at de er nødt til at lukke huller og derfor ikke har brug for det input, som alt andet lige ville være en investering, nemlig at sætte det her projekt om bedre kost og sundere ernæring i gang. Derfor kunne jeg faktisk godt tænke mig, at ministeren ville sige, også her i Folketingssalen: Jamen det er en af de vigtige ting, og når jeg første gang sidder for bordenden med de nye regioner ned langs bordet, vil jeg sikre, at det bliver en del af aftalen. Indenrigs- og sundhedsministeren (Lars Løkke Rasmussen): Jeg tror da, at det er en meget præcis spådom, hr. Ole Sohn kommer med her, når det bliver foruddiskonteret, at regionerne sikkert vil bede om flere penge end dem, regeringen vil stille til rådighed. Sådan har det været til alle tider, og sådan vil det nok vedblive at være.